Temeljem članaka 73. Zakona o obrtu („Narodne novine“ br. 143/13) i članka 63.Statuta HOK-e (NN 106/2014) Skupština Udruženja obrtnika Koprivnica na 10. sjednici održanoj 29. svibnja 2014. godine i na 11. sjednici održanoj 25.studenog 2014. godine donosi

###### S T A T U T

###### UDRUŽENJA OBRTNIKA

**KOPRIVNICA**

**Pročišćeni tekst**

###### I. OPĆE ODREDBE

Članak 1.

Ovim Statutom uređuju se zadaće i poslovi Udruženja obrtnika Koprivnica (u daljnjem tekstu: Udruženje), a osobito:

* sadržaj rada,
* organizacija i teritorijalni obuhvat Udruženja,
* ostvarivanje interesa članova u Udruženju
* prava, obveze i odgovornosti članova,
* postupak donošenja statuta i drugih općih akata,
* način upravljanja Udruženjem
* tijela Udruženja,
* stručna služba,
* zastupanje i predstavljanje Udruženja,
* oblici organiziranja i rada u jedinstvenom komorskom sustavu
* sadržaj i oblici suradnje s tijelima jedinica lokalne samouprave i drugim organizacijama,
* javnost rada i informiranje i
* način financiranja i osiguranja sredstava za rad Udruženja.

Izrazi koji se koriste u ovom Statutu, a koji imaju rodni izričaj, odnose se na jednak način i na muški i na ženski rod, bez obzira na to u kojem se rodu koristili.

Članak 2.

Udruženje je izvanstranačka, samostalna, stručno poslovna organizacija obrtnika i trgovaca pojedinaca koji u skladu sa Zakonom o obrtu (u daljnjem tekstu: Zakon) obavljaju obrt i ostalih članova Udruženja.

Udruženje promiče obrt i obrtništvo , usklađuje, zastupa i predstavlja obrtnike i ostale članove Udruženja i njihove zajedničke interese na području grada Koprivnica i *općina Hlebine, Drnje, Đelekovec, Gola, Koprivnički Ivanec, Sokolovac, Peteranec, Novigrad Podravski, Koprivnički Breg, Rasinja i Legrad,*

Članak 3.

Obvezni članovi Udruženja su:

* obrtnici koji imaju sjedište obrta na području teritorijalnog obuhvata Udruženja,
* trgovci pojedinci koji obavljaju obrt sa sjedištem na području teritorijalnog obuhvata Udruženja.

Članstvo u Udruženju obrtnici stječu danom upisa u Obrtni registar, a trgovci pojedinci danom donošenja rješenja kojim nadležni županijski ured utvrdi da trgovac pojedinac udovoljava uvjetima iz Zakona.

Dobrovoljni članovi Udruženja su pravne i fizičke osobe koje se, sukladno Zakonu, učlane u Hrvatsku obrtničku komoru, u daljnjem tekstu HOK, na temelju iskazanog interesa za članstvo, ako svojom djelatnošću promiču interese obrta i obrtništva.

Fizičke i pravne osobe koje iskažu interes za članstvo postaju članovi Udruženja i Područne obrtničke komore, u daljnjem tekstu POK, danom donošenja odluke nadležnog tijela Hrvatske obrtničke komore o prijemu u dobrovoljno članstvo Hrvatske obrtničke komore.

Danom primanja u članstvo Hrvatske obrtničke komore, fizička i pravna osoba preuzima sva prava i obveze s osnova članstva u Udruženju, POK-u i HOK-u sukladno aktima Udruženja, POK-a i HOK-a.

Članstvo u Udruženju prestaje za obrtnike danom brisanja iz obrtnog registra, za trgovce pojedince danom brisanja iz odgovarajuće evidencije nadležnog županijskog ureda odnosno Ureda Grada Zagreba, a za dobrovoljne članove danom brisanja iz evidencije dobrovoljnih članova Hrvatske obrtničke komore temeljem odluke nadležnog tijela Hrvatske obrtničke komore.

Članovi Hrvatske obrtničke komore, obvezni i dobrovoljni, članovi su jedinstvenog komorskog sustava u skladu s Zakonom o obrtu.

Članak 4.

Udruženje je dio jedinstvenog sustava organiziranosti obrta kojeg čine udruženja obrtnika, područne obrtničke komore i Hrvatska obrtnička komora.

Udruženje je pravna osoba s pravima, obvezama i odgovornostima utvrđenim Zakonom, Statutom Hrvatske obrtničke komore i ovim Statutom, a pravnu osobnost stječe upisom u Registar udruženja obrtnika kojeg vodi Područna obrtnička komora. Skupština područne obrtničke komore potvrđuje odluku o ispunjavanju uvjeta za osnivanje udruženja obrtnika.

Udruženje je član Obrtničke komore Koprivničko-križevačke županije

Udruženje se u pravnom prometu koristi nazivom, a može se koristiti i skraćenim nazivom.

Naziv Udruženja je: Obrtnička komora Koprivničko-križevačke županije- Udruženje obrtnika Koprivnica,

Skraćeni naziv Udruženja je: Udruženje obrtnika Koprivnica

Članak 5.

Sjedište Udruženja je u Koprivnici, Taraščice 19.

Članak 6.

Udruženje ima svoj pečat okruglog oblika sa tekstom po rubu kruga: Obrtnička komora Koprivničko-križevačke županije – Udruženje obrtnika Koprivnica, a u sredini je zaštitni znak Hrvatske obrtničke komore ili Udruženja. Pečat ima svoj redni broj.

Korištenje pečata može se urediti posebnom odlukom Upravnog odbora Udruženja kojom se određuje broj pečata, veličina i namjena, način korištenja, ovlaštenja za korištenje pečata i mjere čuvanja.

Udruženje koristi zaštitni znak Komore

II. SUDJELOVANJE U OBAVLJANJU JAVNIH OVLASTI

Članak 7.

Udruženje sudjeluje u obavljanju javnih ovlasti HOK-a sukladno Zakonu i drugim propisima.

Akti koje HOK-a izdaje u obavljanju javnih ovlasti jesu javne isprave.

Na potvrde i druge javne isprave koje izdaje HOK u obavljanju javnih ovlasti može se izjaviti prigovor odnosno žalba sukladno aktima Hrvatske obrtničke komore.

Udruženje može izdavati potvrde, uvjerenja i sl. o činjenicama o kojima vodi evidenciju.

III. ZADACI I POSLOVI UDRUŽENJA

Članak 8.

Zadaci Udruženja jesu da na svom području:

1. promiče obrt i obrtništvo:

* informiranjem javnosti o obrtu i obrtništvu
* osnivanjem pravnih osoba za izvršavanje zadaća Udruženja u vlasništvu ili suvlasništvu Udruženja
* sudjelovanjem u kreiranju i provođenju europskih politika i prava usklađenih s tradicionalnim vrijednostima hrvatskog obrtništva,
* osnivanjem zaklada i fondacija;

1. daje stručnu pomoć pri osnivanju i poslovanju obrta,
2. razvija jedinstveni sustav organiziranosti obrta, u okviru zadataka utvrđenih Zakonom i ovim Statutom;
3. usklađuje, zastupa i štiti interese svojih članova pred tijelima jedinica lokalne samouprave;
4. pravodobno izvješćuje Područnu obrtničku komoru i Hrvatsku obrtničku komoru o svim pitanjima od interesa za obrtništvo na svom području i za obrtništvo Hrvatske
5. Udruženje je obavezno Područnoj obrtničkoj komori dostavljati opće akte koje nadležna tijela donose u području ovlasti koje su s Područne obrtničke komore prenesena na Udruženje
6. omogući protok svih informacija jedinstvenog komorskog sustava prema svojim članovima, poglavito u svezi sa strukovnim pitanjima te pravima i dužnostima članova,
7. sudjeluje u programima razvoja i poticanja inovacija u obrtništvu,
8. obavlja poslove u području obrazovanja i osposobljavanja za potrebe obrtništva i malog i srednjeg poduzetništva , osobito u razvijanju sustava cjeloživotnog učenja i mobilnosti;
9. organizira strukovni rad kroz ***cehove***, kao i putem odbora, komisija i drugih radnih tijela,
10. raspravlja o svim strukovnim i gospodarskim pitanjima na vlastitu inicijativu ili na poticaj Hrvatske obrtničke komore i Područne obrtničke komore,
11. izvješćuje svoje članove o radu i odlukama Područne obrtničke komore i Hrvatske obrtničke komore te predlaže poduzimanje mjera u interesu svojih članova i
12. obavlja i druge poslove utvrđene ovim Statutom i općim aktima.

Udruženje u skladu sa Nacionalnom klasifikacijom djelatnosti obavlja poslove iz djelatnosti 94.11 Djelatnosti poslovnih organizacija i organizacija poslodavaca, a može obavljati i slijedeće djelatnosti:

46.19 Posredovanje u trgovini raznovrsnim proizvodima

52.29 Ostale prateće djelatnosti u prijevozu

56.21 Djelatnosti keteringa

56.29 Ostale djelatnosti pripreme i usluživanja hrane

56.30 Djelatnosti pripreme i usluživanja pića

58.11 Izdavanje knjiga

58.12 Izdavanje imenika i popisa korisničkih adresa

58.13 Izdavanje novina

58.14 Izdavanje časopisa i periodičnih publikacija

58.19 Ostala izdavačka djelatnost

58.29 Izdavanje ostalog softvera

62.01 Računalno programiranje

62.02 Obrada podataka, usluge poslužitelja i djelatnosti povezane s njima

62.03 Upravljanje računalnom opremom i sustavom

62.09 Ostale uslužne djelatnosti u vezi s informacijskom tehnologijom i računalima

63.11 Obrada podataka, usluge poslužitelja i djelatnosti povezane s njima

63.12 Internetski portali

63.99 Ostale informacijske uslužne djelatnosti, d. n

65.30 Mirovinski fondovi

68.20 Iznajmljivanje i upravljanje vlastitim nekretninama ili nekretninama uzetim u zakup (leasing)

69.10 Pravne djelatnosti

69.20 Računovodstvene, knjigovodstvene i revizijske djelatnosti; porezno savjetovanje

70.10 Upravljačke djelatnosti

70.21 Odnosi s javnošću i djelatnosti priopćivanja

70.22 Savjetovanje u vezi s poslovanjem i ostalim upravljanjem

73.11 Agencije za promidžbu (reklamu i propagandu)

73.12 Oglašavanje preko medija

73.20 Istraživanje tržišta i ispitivanje javnoga mnijenja

74.30 Prevoditeljske djelatnosti i usluge tumača

74.90 Ostale stručne, znanstvene i tehničke djelatnosti, d. n

78.20 Djelatnosti agencija za privremeno zapošljavanje

78.30 Ostalo ustupanje ljudskih resursa

79.90 Ostale rezervacijske usluge i djelatnosti povezane s njima

80.30 Istražne djelatnosti

82.11 Kombinirane uredske administrativne uslužne djelatnosti

82.19 Fotokopiranje, priprema dokumenata i ostale specijalizirane uredske pomoćne djelatnosti

82.20 Djelatnosti pozivnih centara

82.30 Organizacija sastanaka i poslovnih sajmova

82.99 Ostale poslovne pomoćne uslužne djelatnosti, d. n.

85.59 Ostalo obrazovanje i poučavanje, d. n.

94.12 Djelatnosti strukovnih članskih organizacija

94.99 Djelatnosti ostalih članskih organizacija, d. n.

99.00 Djelatnosti vanteritorijalnih organizacija i tijela.

Pored poslova i zadataka iz st. 1. i 2. ovog članka Udruženje obavlja i poslove i zadaće iz djelokruga Područne obrtničke komore, a koje Područna obrtnička komora prenese na Udruženje.

Za pravovremeno i kvalitetno obavljanje poslova iz područja ovlasti koje je Područna komora prenijela na Udruženje odgovoran je predsjedniku Komore predsjednik Udruženja.

Udruženje je dužno provoditi odluke tijela HOK-e i POK-e.

IV. PRAVA, OBVEZE I ODGOVORNOSTI ČLANOVA UDRUŽENJA

Članak 9.

Članovi Udruženja ravnopravni su i imaju jednaka prava, obveze i odgovornosti u Udruženju.

Članak 10.

Prava članova Udruženja jesu:

1. aktivno i pasivno izborno pravo za izbore u tijelima Udruženja,
2. upravljati Udruženjem putem svojih predstavnika,
3. sudjelovati u radu cehova i drugih oblika organiziranja u Udruženju,
4. usmjeravati i usklađivati međusobne odnose i zajedničke interese u Udruženju,
5. predlagati i razmatrati pitanja iz djelokruga Udruženja, sudjelovati u organiziranju savjetovanja i obavljati konzultacije,
6. prikupljati podatke potrebne za provedbu zajedničkih interesa obrtnika,
7. davati, tražiti i primati izvješća te potrebne podatke vezane uz svoju gospodarsku aktivnost,
8. sudjelovati u provedbi programa strukovnog obrazovanja i cjeloživotnog učenja za potrebe obrtništva,
9. pred Sud časti HOK-a iznositi slučajeve povrede dobrih običaja u obavljanju obrta,
10. preko Udruženja, područne obrtničke komore i Hrvatske obrtničke komore surađivati s nadležnim tijelima jedinica lokalne i područne (regionalne) samouprave i nadležnim tijelima državne vlasti
11. preko tijela Udruženja i POK-a predlagati tijelima HOK-a pokretanje inicijative za donošenje zakona, drugih propisa i mjera za potrebe obrtništva i malog poduzetništva
12. razmatrati nacrte i prijedloge gospodarskih propisa i mjera za njihovu provedbu
13. koristiti se stručnom i drugom pomoći Udruženja iz njegovog djelokruga
14. druga prava utvrđena Zakonom i ovim Statutom

Obveze članova Udruženja jesu:

1. pridržavati se odredbi Statuta, odluka, zaključaka i drugih akata tijela udruženja, te razvijati međusobnu odgovornost za njihovu dosljednu provedbu, kao i za provedbu dogovorene politike komorskog sustava
2. uredno podmirivati komorski doprinos,
3. druga obveze utvrđene Zakonom i ovim Statutom

Član Udruženja koji nije platio komorski doprinos, na način i u rokovima kako je to propisano Odlukom Skupštine Hrvatske obrtničke komore za dva tromjesečja, do posljednjeg dana drugog tromjesečja, ne može biti član tijela i radnih tijela u jedinstvenom komorskom sustavu.

Članovi Udruženja svoje aktivno i pasivno pravo da biraju i budu birani u tijela i radna tijela udruženja obrtnika, područnih obrtničkih komora i Hrvatske obrtničke komore ostvaruju osobno i ovo pravo ne mogu prenositi na druge osobe, osim pravnih osoba koji to pravo ostvaruju putem osobe ovlaštene za predstavljanje i zastupanje pravne osobe upisane u Trgovački registar.

V. SURADNJA S TIJELIMA JEDINICA LOKALNE I PODRUČNE (REGIONALNE) SAMOUPRAVE, TIJELIMA VLASTI I DRUGIM ORGANIZACIJAMA

Članak 11.

Udruženje u svom radu surađuje sa tijelima jedinicama lokalne samouprave u izgradnji gospodarskog sustava, određivanju razvojne i tekuće gospodarske politike i rješavanju drugih pitanja od značaja za obrtništvo, poduzetništvo te ukupno gospodarstvo jedinica lokalne samouprave.

Udruženje putem Područne obrtničke komore surađuje sa Županijom i drugim institucijama koje djeluju na razini Županije.

Članak 12.

Putem POK-a i Hrvatske obrtničke komore Udruženje surađuje s tijelima državne vlasti, tijelima državne uprave i organizacijama koje djeluju na razini države i to u:

1. Predlaganju i pokretanju inicijative za donošenje zakona te drugih propisa i mjera koje se odnose na uvjete privređivanja i jačanja obrtništva i poduzetništva unutar ukupnog gospodarskog sustava,
2. Razmatranju nacrta i prijedloga zakona te drugih propisa i mjera važnih za obrtništvo i poduzetništvo, te u davanju mišljenja, primjedaba i prijedloga kojima se uređuju radni uvjeti.
3. U sudjelovanju kod utvrđivanja ciljeva i provedbi gospodarske politike,
4. Sudjelovanju kao partner i potpisnik pri sklapanju ugovora, odnosno donošenja gospodarskih mjera koje se odnose u prvom redu ili isključivo na obrtništvo.

Članak 13.

Udruženje surađuje sa znanstvenim, istraživačkim, stručnim, obrazovnim i drugim organizacijama i njihovim zajednicama gdje se primjena suvremenih i znanstvenih dostignuća može dovesti u funkciju razvoja i postizanja boljih rezultata u proizvodnji i poslovanju obrtništva i poduzetništva.

Članak 14.

U interesu svojih članova, Udruženje može surađivati i povezivati se s ostalim udruženjima u Županiji, zemlji i inozemstvu i drugim asocijacijama, te organizirati različite oblike suradnje, o čemu izvještava Područnu obrtničku komoru.

VI. ORGANIZACIJA I TIJELA UDRUŽENJA

Članak 15.

Tijela Udruženja jesu:

1. Skupština
2. Upravni odbor
3. Nadzorni odbor
4. Predsjednik

Članak 16.

Skupština Udruženja je najviše tijelo upravljanja Udruženjem, a sačinjavaju je predstavnici članova Udruženja.

Skupština ima **15** članova.

U Skupštini mora biti osigurana razmjerna teritorijalna, strukovna i brojčana zastupljenost članova Udruženja.

Sastav Skupštine, postupak i način izbora članova Skupštine uređuje se Odlukom o raspisivanju izbora.

Izbor predstavnika u Skupštinu vrše cehovi Udruženja, vodeći računa o teritorijalnoj, strukovnoj i brojčanoj zastupljenosti članova.

U cilju osiguranja jedinstvenog funkcioniranja komorskog sustava izbori i konstituiranje tijela Udruženja moraju se provesti 45 dana prije isteka mandata Skupštine POK-a, a najkasnije do 15. listopada.

Članak 17.

Mandat predstavnika u Skupštini traje 4 godine, s pravom ponovnog izbora.

Mandat predstavnika u Skupštini prestaje i prije isteka roka na koji je izabran:

* ako ga opozove tijelo koje ga je izabralo,
* nastankom okolnosti iz čl.10.st 2. u čl. 10. st.3.
* gubitkom statusa člana Udruženja,
* odlukom Suda časti Hrvatske obrtničke komore,
* ostavkom,
* smrću.

Članak 18.

Skupština donosi:

* Statut
* Program rada
* Financijski proračun,
* Odluku o raspisivanju izbora,
* Poslovnik o radu Skupštine,
* pravilnik o materijalno-financijskom poslovanju
* odluku o izboru i opozivu predstavnika u Skupštinu POK-a,
* odluke kojima odlučuje o drugim pitanjima iz svoje nadležnosti.

Skupština odlučuje o:

* prihvaćanju godišnjeg izvještaja o radu i završnog računa Udruženja,
* osnivanju pravnih osoba za izvršavanje zadataka jedinstvenog komorskog sustava,
* kupnji i prodaji nekretnina,
* najznačajnijim pitanjima obrtništva

Skupština imenuje i razrješava:

* Predsjednika Udruženja,
* Potpredsjednika Udruženja,
* članove Upravnog odbora,
* članove Nadzornog odbora,

Članak 19.

Sjednice Skupštine sazivaju se najmanje dva puta godišnje.

Sjednicu Skupštine saziva i njome predsjedava Predsjednik Udruženja.

Sjednica Skupštine mora se sazvati i na zahtjev:

1. Nadzornog odbora
2. Upravnog odbora
3. Najmanje 1/3 članova Skupštine
4. POK-e

Podnositelj zahtjeva dužan je svoj zahtjev pismeno obrazložiti.

U slučaju iz stavka 3. ovog članka, Predsjednik Udruženja je dužan sazvati i održati sjednicu Skupštine najkasnije u roku od 30 dana od dana zaprimanja pisanog i obrazloženog zahtjeva.

Ako predsjednik Udruženja ne sazove sjednicu Skupštine u roku, sjednicu može sazvati predsjednik Nadzornog odbora ili pisano ovlašteni predstavnik Upravnog odbora odnosno pisano ovlašteni predstavnik jedne trećine (1/3) članova Skupštine u naknadnom roku od 15 dana.

Članak 20.

Skupština može pravovaljano odlučivati ako je sjednici nazočno više od polovice članova Skupštine.

Skupština odlučuje većinom glasova nazočnih članova, a kada odlučuje o Statutu, o raspisivanju izbora, financijskom proračunu, spajanju i osnivanju udruženja obrtnika te kod ponovnog odlučivanja o odlukama obustavljenim na prijedlog Predsjednika Udruženja, Područne komore ili HOK-a, potrebna je većina glasova svih članova Skupštine.

Član Skupštine koji se ne složi s prihvaćenom odlukom, može izdvojiti svoje mišljenje.

Rad Skupštine uređuje se Poslovnikom.

VII. UPRAVNI ODBOR

Članak 21.

Udruženje ima Upravni odbor.

Upravni odbor ima 5 članova.

Članove Upravnog odbora imenuje i razrješava Skupština na prijedlog cehova i 1 člana po prijedlogu Predsjednika Udruženja.

Broj članova Upravnog odbora uvijek mora biti neparan.

Članak 22.

U radu Upravnog odbora i njegovih radnih tijela bez prava odlučivanja mogu sudjelovati članovi tijela Udruženja, predstavnici cehova kada su na dnevnom redu pitanja od interesa za njihovu djelatnost, po potrebi drugi članovi Udruženja, te djelatnici stručne službe.

Članak 23.

Mandat članova Upravnog odbora traje 4 godine.

Mandat članova Upravnog odbora može prestati i:

* opozivom,
* nastankom okolnosti čl.10.st 2. u čl. 10. st.3.,
* gubitkom statusa člana Udruženja,
* odlukom Suda časti Hrvatske obrtničke komore,
* ostavkom,
* smrću.

Skupština može, na prijedlog Predsjednika Udruženja uz suglasnost Upravnog odbora opozvati člana Upravnog odbora u slučaju da on: krši odredbe ovog Statuta, ne provodi odluke tijela Udruženja, odnosno svojom aktivnošću šteti ugledu Udruženja.

Ako se opozove član Upravnog odbora, Skupština će, na prijedlog ceha ili predsjednika, imenovati novog člana kojem mandat traje do isteka mandata opozvanog člana.

Članak 24.

Upravni odbor radi u sjednicama, koje se održavaju prema potrebi.

Sjednicu Upravnog odbora saziva i njome predsjedava, bez prava odlučivanja, Predsjednik Udruženja.

Sjednica Upravnog odbora mora se sazvati i na zahtjev:

* Nadzornog odbora,
* Najmanje 1/3 članova Upravnog odbora.

Podnositelj zahtjeva dužan je svoj zahtjev za sazivanje sjednice Upravnog odbora pisano obrazložiti.

U slučaju iz stavka 3. ovog članka, Predsjednik Udruženja je dužan sazvati i održati sjednicu Upravnog odbora najkasnije u roku od 30 dana od dana zaprimanja pisanog i obrazloženog zahtjeva.

Ako Predsjednik Udruženja ne sazove sjednicu Upravnog odbora u roku, sjednicu može sazvati predsjednik Nadzornog odbora i/ili pisano ovlašteni predstavnik jedne trećine (1/3) članova Upravnog odbora u naknadnom roku od 15 dana.

Članak 25.

Upravni odbor pravovaljano odlučuje ako je sjednici nazočno više od polovice njegovih članova.

Upravni odbor donosi odluke većinom glasova nazočnih članova Upravnog odbora.

Za odluke čija primjena je obustavljena odlukom Predsjednika Udruženja sukladno čl. 37. ovog Statuta, odnosno sukladno ovlastima Predsjednika HOK-a ili Predsjednika područne komore, u ponovnom odlučivanju potrebna je većina glasova svih članova Upravnog odbora.

Način rada Upravnog odbora utvrđuje se Poslovnikom o radu Upravnog odbora.

Za svoj rad Upravni odbor odgovara Skupštini.

Članak 26.

Upravni odbor:

* provodi odluke i zaključke Skupštine,
* utvrđuje prijedlog Statuta i drugih akata koje donosi Skupština,
* predlaže odluke i stajališta, te daje mišljenje o pitanjima o kojima raspravlja Skupština
* utvrđuje i zastupa razvojne interese članova Udruženja s gledišta komorskog sustava, gospodarske politike i drugih pitanja značajnih za poduzetništvo i gospodarstvo Republike Hrvatske,
* usklađuje međusobne interese cehova,
* donosi opće akte potrebne za rad Udruženja,
* predlaže rebalans financijskog proračuna Udruženja,
* imenuje i razrješava Tajnika Udruženja na prijedlog Predsjednika Udruženja,
* odlučuje o prigovorima na pojedine akte Udruženja,
* razmatra potrebe i stavove o načinu provođenja stručnog obrazovanja u obrtništvu,
* imenuje i razrješava predstavnike Udruženja u druge organizacije i tijela,
* odlučuje o korištenju pokretnom imovinom Udruženja
* odlučuje o dodjeli nagrada i priznanja,
* osniva radna tijela Udruženja, odbore, komisije, imenuje njihove članove i određuje pobliže njihove zadatke u aktu o osnivanju,
* odlučuje o prigovorima zaposlenika Udruženja protiv pojedinačnih odluka s područja radnih odnosa,
* donosi Odluku o iznosima naknada, nagrada, dnevnica i putnih troškova za tijela, radna tijela i cehove Udruženja, sukladno Odluci o najvišim iznosima naknade, nagrade, dnevnica i putnih troškova za tijela jedinstvenog komorskog sustava Upravnog odbora Hrvatske obrtničke komore,
* objavljuje pročišćeni tekst Statuta i drugih akata Udruženja,
* donosi Poslovnik o radu Upravnog odbora,
* donosi Pravilnik o radu cehova,
* rješava i ostala pitanja koja prema ovom Statutu nisu u djelokrugu rada drugih tijela Udruženja

Upravni odbor može svoje ovlasti iz stavka 1.ovog članka prenijeti na odbore, komisije ili druga radna tijela iz članka 48 . ovog Statuta.

VIII. NADZORNI ODBOR

Članak 27.

Nadzorni odbor ima predsjednika i dva člana koje imenuje Skupština na četiri godine.

Članovi Nadzornog odbora između sebe biraju predsjednika i potpredsjednika na svojoj prvoj sjednici.

Ista osoba ne može istovremeno biti član Nadzornog i Upravnog odbora.

Mandat članova Nadzornog odbora može prestati i:

* opozivom,
* nastankom okolnosti iz čl.10.st 2. u čl. 10. st.3.
* gubitkom statusa člana Udruženja,
* odlukom Suda časti Hrvatske obrtničke komore,
* ostavkom,
* smrću.

Članak 28.

Nadzorni odbor:

1. nadzire provedbu Statuta i drugih općih akata Udruženja, te ostvarivanje prava i izvršavanje obveza članova Udruženja,

2. nadzire materijalno i financijsko poslovanje Udruženja i raspolaganje sredstvima Udruženja,

3. nadzire ostvarivanje prava i izvršavanje obveza stručnih službi Udruženja prema Statutu i drugim općim aktima Udruženja,

4. donosi Poslovnik o radu Nadzornog odbora.

Nadzorni odbor obavlja i druge poslove za koje ga zaduži Skupština Udruženja.

Članak 29.

Sjednicu Nadzornog odbora saziva i sjednicom predsjedava predsjednik Nadzornog odbora.

U slučaju spriječenosti ili odsutnosti predsjednika Nadzornog odbora, u sazivanju i vođenju sjednica Nadzornog odbora, zamjenjuje ga potpredsjednik.

Članak 30.

Nadzorni odbor podnosi Skupštini izvješće o radu Nadzornog odbora, financijskom i materijalnom poslovanju Udruženja najmanje jedanput godišnje kad se prihvaća godišnje izvješće o radu i završni račun Udruženja.

Nadzorni odbor u ostvarivanju svoje zadaće može se prema potrebi koristiti uslugama stručnih službi i djelatnika izvan Udruženja.

Rad Nadzornog odbora uređuje se Poslovnikom kojeg donosi Nadzorni odbor.

IX. PREDSJEDNIK UDRUŽENJA

Članak 31.

Predsjednika Udruženja imenuje i razrješava Skupština iz redova članova Udruženja, a na prijedlog:

* Upravnog odbora
* 1/3 članova Skupštine

Za Predsjednika Udruženja može se kandidirati osoba koja:

* je član Udruženja
* obavlja gospodarsku djelatnost najmanje 6 godina
* je aktivna u tijelima Udruženja najmanje 4 godine
* ima uredno podmirene obveze poreza i doprinosa
* dokaže da se protiv nje ne vodi kazneni postupak.

Poslovnikom o radu Skupštine pobliže se uređuje postupak i način izbora Predsjednika Udruženja.

Predsjednik za svoj rad odgovara Skupštini.

Članak 32.

Na prijedlog predsjednika Udruženja Skupština imenuje i razrješava potpredsjednika Udruženja iz redova članova Udruženja.

Članak 33.

Mandat Predsjednika i potpredsjednika traje 4 godine i oni mogu biti ponovo birani.

Predsjednik Udruženja ne može biti član Upravnog ni Nadzornog odbora Udruženja.

Predsjedniku i potpredsjedniku Udruženja mandat može prestati prije roka na koji su imenovani:

1. razrješenjem po Odluci Skupštine,
2. nastankom okolnosti iz čl.10.st 2. u čl. 10. st.3.
3. ostavkom,
4. gubitkom statusa člana Udruženja,
5. odlukom Suda časti Hrvatske obrtničke komore,
6. smrću.

Članak 34.

Prijedlog za opoziv predsjednika Udruženja može dati:

- Upravni odbor

- 1/3 članova Skupštine.

Poslovnikom o radu Skupštine Udruženja pobliže se uređuje postupak i način opoziva Predsjednika Udruženja.

Novi prijedlog za opoziv Predsjednika Udruženja o kojem je Skupština odlučivala ne može se pokrenuti unutar roka od 12 mjeseci.

Članak 35.

Predsjednik Udruženja predstavlja i zastupa Udruženje, a odgovoran je za zakonitost njegovog rada.

Predsjednik Udruženja:

1. predsjedava sjednicama Skupštine i Upravnog odbora
2. usklađuje aktivnosti tijela i organiziranja i rada ukupnog komorskog sustava
3. brine se da rad tijela Udruženja bude u skladu sa Statutom i drugim općim aktima, zakonom i interesima članova Udruženja,
4. surađuje sa tijelima jedinica lokalne samouprave, udruženjima i drugim tijelima i institucijama
5. raspoređuje sredstva unutar financijskog proračuna I naredbodavac je za njegovo izvođenje
6. obavlja i druge poslove određene Statutom i drugim općim aktima Udruženja.

Predsjednika Udruženja u slučaju njegove spriječenosti ili odsutnosti zamjenjuje potpredsjednik.

Predsjednik Udruženja može svoje ovlasti prenijeti na druge osobe.

Predsjedniku Udruženja pripada pravo na posebnu novčanu naknadu, po odluci Upravnog odbora Udruženja.

Članak 36.

Predsjednik Udruženja potpisuje akte koje donosi Skupština, Upravni odbor, akte o provedbi odluka i zaključaka Skupštine i Upravnog odbora kao i druge akte, odnosno ugovore u čijem zaključivanju sudjeluje Udruženje.

Predsjednik Udruženja i osobe koje on ovlasti imaju pravo sudjelovati u radu svih tijela Udruženja.

Članak 37.

Ako Predsjednik utvrdi da je opći ili neki drugi akt, odnosno odluka Skupštine ili nekog drugog tijela Udruženja suprotna zakonu ili ovom Statutu, obustavit će provedbu tog akta i vratiti sporni akt nadležnom tijelu na ponovno raspravljanje i odlučivanje.

U slučaju iz prethodnog stavka ovog članka, opći ili drugi akt ne može se izvršiti do donošenja konačne odluke.

Opći ili neki drugi akt iz stavka 1.ovog članka nadležno tijelo u ponovnom odlučivanju donosi većinom glasova svih članova tog tijela.

Članak 38.

Predsjednik i tajnik Udruženja dužni su osigurati provedbu odluka tijela HOK-e, POK-e i Udruženja.

Članak 39.

Upravni odbor područne obrtničke komore, na prijedlog predsjednika područne obrtničke komore može pokrenuti postupak za utvrđivanje odgovornosti predsjednika, odnosno tajnika udruženja obrtnika te zatražiti da, u roku od 30 dana, Skupština udruženja obrtnika glasuje o povjerenju predsjednika, odnosno tijelo udruženja obrtnika koje je imenovalo tajnika da glasuje o njegovom povjerenju:

* ako predsjednik odnosno tajnik krše odredbe Statuta Komore, statuta područne obrtničke komore ili statuta udruženja obrtnika,
* ako predsjednik odnosno tajnik ne provode odluke tijela Komore, područne obrtničke komore ili udruženja obrtnika,
* ako se utvrde nepravilnosti u materijalno-financijskom poslovanju i raspolaganju sredstvima udruženja obrtnika temeljem predočenih dokaza,
* ako se utvrdi nezakonitost u radu,
* ako predsjednik odnosno tajnik svojom aktivnošću štete ugledu komorskog sustava.

U slučajevima iz stavka. 1. ovog članka predsjednik područne obrtničke komore dužan je izvijestiti Upravni odbor i predsjednika Komore u roku od 30 (trideset) dana od dana saznanja za navedene nepravilnosti.

Ukoliko predsjednik područne obrtničke komore ne predloži pokretanje postupka iz stavka 1. ovog članka, Upravni odbor Hrvatske obrtničke komore na prijedlog predsjednika Hrvatske obrtničke komore pokreće postupke predviđene stavkom 1. ovog članka.

U slučaju iz stavka 1. ovog članka predsjednik područne obrtničke komore može pokrenuti postupak pred Sudom časti Hrvatske obrtničke komore.

Članak 40.

Upravni odbor Hrvatske obrtničke komore na prijedlog predsjednika Hrvatske obrtničke komore može donijeti odluku o raspuštanju skupštine i imenovanih tijela udruženja obrtnika te imenovati povjerenstvo za provođenje izbora i konstituiranje nove skupštine u slučaju:

- nefunkcioniranja udruženja obrtnika,

- nepodnošenja programa rada i financijskog plana u propisanom roku,

- neusklađivanja statuta udruženja obrtnika sa Statutom HOK-a,

- ako se utvrde nepravilnosti u materijalno-financijskom poslovanju i raspolaganju sredstvima udruženja obrtnika temeljem predočenih dokaza,

- neprovođenja odluka Suda časti HOK-a,

- neprovođenja izbora u skladu s odredbama Statuta HOK-a, statuta područne obrtničke komore i statuta udruženja obrtnika.

U slučajevima iz stavka 1. ovoga članka imenovano povjerenstvo preuzima sve ovlasti do konstituiranja skupštine odnosno imenovanja tijela u udruženju obrtnika.

U slučaju iz stavka 1. ovoga članka predsjednik HOK-a može pokrenuti postupak pred Sudom časti HOK-a.

X. TAJNIK UDRUŽENJA

Članak 41.

Udruženje ima tajnika.

Tajnika Udruženja imenuje i razrješava Upravni odbor na prijedlog Predsjednika.

Za tajnika udruženja može biti imenovana osoba iz redova članova Udruženja bez zasnivanja radnog odnosa ili radnik u radnom odnosu u stručnoj službi Udruženja.

Radnik u radnom odnosu može se imenovati za tajnika Udruženja uz uvjet da ispunjava uvjete propisane Pravilnikom o kriterijima za sistematizaciju radnih mjesta jedinstvenog komorskog sustava, te koji će organizacijskim i drugim stručnim sposobnostima uspješno obavljati posao tajnika Udruženja.

Iznimno, osoba zatečena na radnom mjestu tajnika na dan stupanja na snagu ovog Statuta, koja ne ispunjava uvjete iz stavka 4. ovog članka, može i nadalje obavljati poslove tajnika.

Tajnik se imenuje na rok od 4 godine i može se ponovo imenovati.

Članak 42.

Tajnik Udruženja odgovoran je za provedbu i izvršavanje odluka, zaključaka i drugih akata tijela Udruženja.

Tajnik Udruženja organizira rad tijela Udruženja, rukovodi radom stručnih službi prema svojim ovlastima, te obavlja druge poslove za koje ga ovlaste tijela Udruženja.

Članak 43.

Po ovlaštenju Predsjednika tajnik Udruženja osigurava provedbu financijskog proračuna i brine se o upotrebi drugih sredstava, te zastupa Udruženje u imovinskim I drugim poslovima.

Članak 44.

Tajnik Udruženja osigurava koordinaciju rada između Udruženja i Područne obrtničke komore.

Tajnik Udruženja odgovara za svoj rad Predsjedniku Udruženja i Upravnom odboru.

XI. OBLICI ORGANIZIRANJA I RADA U UDRUŽENJU

CEHOVI

Članak 45.

Osnovni oblik strukovnog organiziranja i stručnog rada na razini Udruženja, radi usklađivanja i rješavanja stručnih pitanja gospodarske grane kojoj obrtnik pripada, su cehovi.

Na razini Udruženja djeluju slijedeći cehovi:

1. Ceh frizera i kozmetičara
2. Ceh proizvodnog obrta
3. Ceh uslužnog obrta ,trgovine i prijevoza
4. Ceh ugostitelja i turističkih djelatnika
5. Ceh poljoprivrednih djelatnosti-prebaciti u proizvodni ceh
6. Ceh obrta za intelektualne usluge gospodarskog karaktera-prebaciti u uslužni ceh

Odluku o osnivanju novog ceha na prijedlog Upravnog odbora donosi Skupština.

Upravni odbor Udruženja može odlukom osnovati sekcije u okvirima pojedinog ceha, na njegov prijedlog.

Organiziranost rada u cehovima i sekcijama je dobrovoljna.

Članak 46.

Zadaci cehova su da brinu, razmatraju i odlučuju na svojim sjednicama o stručnim pitanjima i ostalim problemima i zadaćama koje se odnose na gospodarsku granu djelatnosti koju ceh zastupa.

Predstavnici cehova zastupaju interese ceha u cehovima pri Područnoj obrtničkoj komori.

Organizacija i način rada cehova i sekcija, prava, obveze i odgovornosti članova uređuju se Pravilnikom o radu cehova kojeg donosi Upravni odbor Udruženja.

ODBORI I KOMISIJE

Članak 47.

Odbori su radna tijela Udruženja.

Odbori pripremaju materijale, elaborate, analize, stručne prijedloge i mišljenja od zajedničkog interesa Udruženja.

Komisije obrađuju i razmatraju pojedina pitanja iz područja rada Upravnog odbora, odnosno Skupštine.

Članak 48.

U cilju što kvalitetnijeg i stručnog rada tijela Udruženja Upravni odbor može osnovati stalne i povremene odbore, komisije i slično.

Članak 49.

Odbori, komisije i druga radna tijela su sastavljeni od 3 člana.

Način izbora i djelokrug poslova stalnih odbora i komisija, utvrđuje se Poslovnikom o radu koji donosi Upravni odbor.

Poslovnikom iz stavka 2.ovog članka utvrdit će se i način osnivanje povremenih odbora i komisija.

XII OBRAZOVANJE I OSPOSOBLJAVANJE ZA OBAVLJANJE OBRTA

Članak 50.

Udruženje u skladu sa Zakonom i Statutom HOK-a i drugim propisima promiče, organizira i sudjeluje u odgoju, obrazovanju i osposobljavanju za potrebe obrtništva i poduzetništva.

Članak 51.

Zadaci i poslovi Udruženja na području obrazovanja i osposobljavanja, a u dogovoru sa POK-om, jesu:

1. sudjelovanje u licenciranju obrta za stjecanje prava prijama učenika u skladu s normativnim aktima HOK-a,
2. pružanje pomoći POK-u u organiziranju i provođenju poslova u području obrazovanja i osposobljavanja, a osobito majstorskih ispita i ispita o stručnoj osposobljenosti,
3. sudjelovanje u formuliranju stručnog mišljenja o programima majstorskih ispita i ispita o stručnoj osposobljenosti na zahtjev HOK-a,
4. sudjelovanje u promidžbi i informiranju o obrtničkim zanimanjima i mogućnostima školovanja i osposobljavanja za potrebe obrtništva,
5. sudjelovanje u uspostavi sustava osiguranja kvalitete u provedbi praktične nastave i vježbi naukovanja u obrtničkim radionicama
6. praćenje razvoja zanimanja u obrtništvu i predlaganje novih zanimanja,
7. sudjelovanje u organiziranju praktične nastave i vježbi naukovanja i poduzimanje mjera za njihovo unapređenje
8. sudjelovanje u organiziranju usavršavanja obrtnika koji primaju učenike na praktičnu nastavu i vježbe naukovanje kroz seminare, susrete i sl.
9. sudjelovanje u izgradnji sustava obrazovanja i osposobljavanja koje osigurava cjeloživotno učenje i mobilnost,
10. sudjelovanje u formuliranju prijedloga o sudjelovanju cehova u području obrazovanja i cjeloživotnog učenja,
11. obavljanje drugih poslova i zadaća u skladu sa Zakonom o obrtu, Statutom HOK-a, POK-a i Udruženja te drugim normativnim aktima i odlukama HOK-a.

Članak 52.

Zadaci i poslovi iz prethodnog članka ovog Statuta ostvarivat će se preko odgovarajućih službi ureda udruženja obrtnika i Komorskog ureda HOK-a, POK-a u skladu sa Zakonom i aktima HOK-a.

XIV SUD ČASTI I CENTAR ZA MIRENJE HOK-a

Članak 53.

Pri Hrvatskoj obrtničkoj komori djeluje Sud časti koji sudi članovima Hrvatske obrtničke komore, Područne obrtničke komore i Udruženja obrtnika.

Sud časti odlučuje o:

* povredama dobrih običaja u obavljanju obrta,
* oduzimanju privremeno ili trajno prava primanja učenika na praktičnu nastavu i vježbe naukovanja
* neizvršavanja obveza članova ,
* povredama Statuta i
* povredama drugih akata HOK-a, POK-a i Udruženja obrtnika.

Skupština Hrvatske obrtničke komore donosi Pravilnik o organizaciji, sastavu, načinu izbora i nadležnosti Suda časti HOK-a, te o postupku i mjerama koje on može izreći.

Članak 54.

Pri Hrvatskoj obrtničkoj komori djeluje Centar za mirenje koji pruža usluge mirenja članovima HOK-a koji su u sporu s drugim domaćim i stranim fizičkim i pravnim osobama, na način da jedan ili više nezavisnih izmiritelja pomažu strankama postići nagodbu o spornim pitanjima.

HOK, POK-ovi i udruženja obrtnika obvezni su svoje međusobne sporove povjeriti na rješavanje Centru za mirenje HOK-a prije pokretanja bilo kakvog sudskog ili drugog postupka za rješavanje istog.

Upravni odbor Hrvatske obrtničke komore, u skladu s odredbama Zakona o mirenju, donosi Pravilnik kojim se uređuje rad Centra za mirenje HOK-a.

XV POČASNI ČLANOVI UDRUŽENJA I PRIZNANJA UDRUŽENJA

POČASNI ČLANOVI UDRUŽENJA

Članak 55.

U znak osobitog i trajnog priznanja za rad na ustroju i organizaciji ukupnog komorskog sustava, unapređenja obrta i obrtništva, Skupština Udruženja može na prijedlog Predsjednika Udruženja, 1/3 članova Skupštine i Upravnog odbora, izabrati počasnog doživotnog člana Udruženja.

Na isti način Skupština može izabrati i doživotnog počasnog Predsjednika Udruženja.

Odluku o izboru počasnih članova Skupština donosi većinom glasova svih članova Skupštine.

Počasni članovi Udruženja pozivaju se na svečane sjednice tijela Udruženja, a na poziv Predsjednika Udruženja mogu sudjelovati u radu i drugih tijela Udruženja. Počasni članovi Udruženja nemaju pravo odlučivanja.

U iznimnim slučajevima, ako počasni član odnosno počasni predsjednik svojim ponašanjem šteti ugledu Udruženja, Skupština Udruženja na prijedlog Suda časti može opozvati izbor za doživotnog počasnog člana ili doživotnog počasnog predsjednika.

PRIZNANJA UDRUŽENJA

Članak 56.

Skupština Udruženja Pravilnikom utvrđuje priznanja, njihovu vrstu, oblik i uvjete za njihovu dodjelu. Priznanja se dodjeljuju za posebne uspjehe na unapređivanju i razvoju obrtništva, poduzetništva i za posebno uspješan organizacijski rad u Udruženju.

Priznanja se mogu dodjeljivati pojedincu, članovima Udruženja i drugim organizacijama.

Odluku o dodjeli priznanja donosi Upravni odbor na prijedlog Komisije Udruženja za Priznanja

XVI OPĆI AKTI UDRUŽENJA

Članak 57.

Opći akti Udruženja jesu: Statut Udruženja, pravilnici i drugi akti koje u svom djelokrugu donose tijela Udruženja. Opći akt potpisuje predsjednik Udruženja, osim akata Nadzornog odbora koje potpisuje predsjednik Nadzornog odbora.

Članak 58.

Prijedlog za donošenje Statuta, za njegove izmjene i dopune mogu dati Predsjednik, Upravni odbor, Nadzorni odbor ili najmanje 1/3 članova Skupštine.

Prijedlog iz stavka 1.ovog članka upućuje se Upravnom odboru. Ako Upravni odbor prijedlog prihvati, izrađuje nacrt prijedloga Statuta, odnosno njegovih izmjena i dopuna, te ga upućuje na javnu raspravu. Upravni odbor Udruženja određuje način vođenja i rok trajanja javne rasprave. Po okončanoj javnoj raspravi, Upravni odbor izrađuje konačni prijedlog Statuta Udruženja, odnosno njegovih izmjena i dopuna, koji upućuje Skupštini na usvajanje.

Članak 59.

Opći akti objavljuju se na oglasnoj ploči i web stranicama. Opći akti stupaju na snagu osmog dana od dana objavljivanja, a samo kada je to opravdano, može se odrediti da stupaju na snagu u kraćem roku.

XVII JAVNOST RADA UDRUŽENJA

Članak 60.

Rad Udruženja je javan. Javnost rada Udruženja ostvaruje se na način određen ovim Statutom i općim aktima Udruženja.

Javnost rada Udruženja ostvaruje se i suradnjom sa sredstvima javnog priopćavanja.

Članak 61.

Udruženje može osnivati svoja glasila posebnim aktom kojeg donosi Skupština Udruženja, a kojim se određuju programska načela i sadržaj glasila te međusobna prava i obveze Udruženja i izdavača.

Članak 62.

Općim aktom Upravnog odbora Udruženja uređuje se koje su isprave i podaci poslovna tajna, čije bi iznošenje neovlaštenoj osobi zbog njihove naravi i značaja bilo protivno interesu Udruženja i njegovih članova.

XVIII STRUČNA SLUŽBA

Članak 63.

Za obavljanje stručnih, administrativnih, pomoćnih i drugih poslova **može se osnovati** Stručna služba.

Organizacija Stručne službe treba odgovarati potrebama i zahtjevima članova Udruženja i raspoloživim sredstvima za rad Udruženja, te omogućiti stručno, kvalitetno, pravodobno i odgovorno izvršavanje zadaća Udruženja utvrđenih ovim Statutom i ostalim aktima Udruženja.

Za zakonito, stručno i uspješno obavljanje poslova i radnih zadataka Stručne službe Udruženja odgovara tajnik Udruženja.

Organizacija Stručne službe utvrđuje se posebnim aktom koji donosi Upravni odbor, a rad Stručne službe i provedbu njezinih zadaća nadzire Predsjednik Udruženja i Upravni odbor.

Članak 64.

Stručna služba naročito obavlja slijedeće zadatke:

1. prati, proučava i analizira društvena i gospodarska kretanja koja su značajna za obrtništvo i poduzetništvo

2. priprema informacije , analize, nacrte akata te obavlja i druge poslove nužne za funkcioniranje tijela Udruženja

3. pruža stručnu i drugu pomoć članovima Udruženja

4. obavlja i druge stručne administrativne i slične poslove koji proizlaze iz djelokruga rada Udruženja

Članak 65.

Da bi se pružila stručna pomoć i određene poslovne usluge članovima Udruženja, u Udruženju se mogu, sukladno zakonu, osnivati posebni uredi, agencije i sl.

XIX SREDSTVA ZA RAD UDRUŽENJA

Članak 66.

Sredstva za rad Udruženja u jedinstvenom komorskom sustavu osiguravaju se iz:

* obveznog doprinosa kojeg plaćaju svi članovi,
* dobrovoljnog doprinosa članova i ostalih fizičkih i pravnih osoba,
* naknada za usluge sukladno Odluci Upravnog odbora Hrvatske obrtničke komore o visini naknada za usluge jedinstvenog komorskog sustava,
* prihoda od imovine, ,
* te izvanrednih prihoda (darova, sponzorstva, donacije i drugih izvora).

Udruženje može obavljati usluge u djelatnostima kojima se stječe prihod sukladno zakonu, Statutu HOK-a, Statutu POK-a i ovom Statutu te posebnim propisima kojima se uređuju uvjeti za obavljanje vrste djelatnosti.

Udruženje ne smije obavljati usluge radi stjecanja dobiti za svoje članove ili treće osobe.

Ako Udruženje ostvari višak prihoda nad rashodima u obavljanju djelatnosti, on se mora koristiti isključivo za obavljanje i unapređenje zadaće Udruženja i jedinstvenog komorskog sustava kojima se ostvaruju ciljevi utvrđeni Statutom HOK-a, POK-a i Udruženja obrtnika.

Udruženje nema pravo ostvareni višak prihoda nad rashodima kao dobit raspodjeljivati svojim osnivačima, članovima, članovima tijela, zaposlenima ili s njima povezanim osobama.

Pod povezanim osobama smatraju se osobe koje su članovi obitelji (bračni ili izvanbračni drug, srodnici po krvi u uspravnoj lozi, braća i sestre te posvojitelj, odnosno posvojenik), te ostale fizičke i pravne osobe koje se prema drugim osnovama i okolnostima opravdano mogu smatrati interesno povezanima s članovima, članovima tijela i zaposlenima.

Članak 67.

Jedinstvenu osnovicu, način i rokove plaćanja obveznog komorskog doprinosa za jedinstveni sustav organiziranosti obrta donosi posebnom odlukom Skupština HOK-a.

Iz obveznog doprinosa kojeg plaćaju svi članovi jedinstvenog komorskog sustava financira se:

* + promicanje, usklađivanje i zastupanje zajedničkih interesa obrtnika pred državnim tijelima i tijelima jedinica lokalne i područne (regionalne) samouprave
  + pružanje pomoći obrtnicima prilikom osnivanja i poslovanja obrta
  + promicanje i sudjelovanje u razvijanju sustava strukovnog obrazovanja i cjeloživotnog učenja za potrebe obrtnika i obrtništva
  + osiguravanje materijalno kadrovskih uvjeta za rad jedinstvenog komorskog sustava.

Članovi Udruženja dužni su redovito uplaćivati obvezni doprinos u visini i na način određen odlukom iz stavka 1. ovog članka.

Zbog neplaćanja obveznog komorskog doprinosa iz stavka 1. ovog članka mora se pokrenuti postupak prisilne naplate, a Sud časti HOK-a može izreći jednu od propisanih mjera.

Iznose i način plaćanja dobrovoljnog doprinosa donosi posebnom odlukom Skupština HOK-a.

Iz dobrovoljnog doprinosa financiraju se dodatne usluge koje jedinstveni komorski sustav osigurava članovima pod povoljnijim uvjetima.

Visinu naknada za usluge koje pruža jedinstveni komorski sustav određuje odlukom Upravni odbor HOK-a.

Naknade za usluge naplaćuju se u skladu sa cjenikom.

Za ostvarivanje zajedničkih interesa većeg broja članova jedinstvenog komorskog sustava, Udruženje može pribavljati prihode od darova, sponzorstava i donacija od članova i ostalih fizičkih i pravnih osoba.

Članak 68.

Prihodi i rashodi Udruženja određuju se financijskim proračunom Udruženja koji donosi Skupština do kraja tekuće godine za iduću godinu.

Ako Skupština do kraja tekuće godine ne donese financijski proračun Udruženja, dužna je donijeti Oduku o privremenom financiranju Udruženja za prvo tromjesečje proračunske godine te do kraja tog tromjesečja donijeti financijski proračun Udruženja.

Odluka o privremenom financiranju Udruženja za prvo tromjesečje proračunske godine donosi se većinom glasova nazočnih članova skupštine Udruženja obrtnika.

Članak 69.

O financijskom poslovanju Udruženja podnosi se godišnji obračun Skupštini na prihvaćanje.

Udruženje je dužno Hrvatskoj obrtničkoj komori dostaviti godišnji izvještaj o radu, završni račun, plan rada za iduću godinu i financijski proračun te financijske izvještaje propisane posebnim propisima, u roku od 8 dana od dana kada ih prihvati Skupština.

Predsjednik Hrvatske obrtničke komore ovlašten je zatražiti kontrolu materijalno-financijskog poslovanja kao i raspolaganja sredstvima Udruženja.

Članak 70.

Financijsko poslovanje Udruženja obavlja se na način propisan zakonom i drugim propisima, ovim Statutom i Pravilnikom o materijalno-financijskom poslovanju jedinstvenog komorskog sustava i Pravilniku o materijalno-financijskom poslovanju Udruženja te drugim općim aktima Udruženja.

XX STATUSNE PROMJENE

Članak 71.

Spajanje udruženja obrtnika je osnivanje novog udruženja obrtnika na koje prelazi ukupna imovina dva ili više udruženja koja se spajaju.

Odluku o spajanju Udruženja donosi Skupština Udruženja, potvrđivanjem ugovora o spajanju.

Ugovor o spajanju sadrži obavezno nazive i sjedišta udruženja koja se spajaju, odredbe o prijenosu imovine, odredbe o preuzimanju prava i obveza, poslova, opreme, pismohrane i druge dokumentacije, kadrova, sredstva za rad i financijskih sredstava, te naziv i sjedište novog udruženja obrtnika koje nastaje spajanjem.

U slučaju spajanja više udruženja u novo udruženje obrtnika pojedinačna imovina svakog udruženja mora biti utvrđena posebnom odlukom Skupštine i unosi se u Glavnu knjigu (financijska i materijalna imovina) novoosnovanog udruženja. Ukoliko dođe do razdvajanja udruženja koje je nastalo spajanjem više udruženja, odluci skupštine o razdvajanju prethodi odluka o izradi diobene bilance, koja se temelji na ranije unesenoj pojedinačnoj imovini svakog udruženja te kasnije preuzetim pravima i obvezama.

Udruženje obrtnika nastalo spajanjem dužno je u roku od 3 mjeseca od potvrđivanja ugovora o spajanju uskladiti organizaciju rada s Pravilnikom o kriterijima za sistematizaciju radnih mjesta jedinstvenog komorskog sustava.

XXI PRIJELAZNE I ZAVRŠNE ODREDBE

Članak 72.

Svi akti Udruženja koji nisu u skladu sa ovim Statutom moraju se uskladiti sa odredbama ovog Statuta u roku od 90 dana od dana primjene ovog Statuta.

Postojeći akti koji nisu u suprotnosti sa Statutom HOK-a primjenjuju se do njihovog usklađenja vodeći računa o osnovnim odrednicama Zakona o obrtu, Statuta Hrvatske obrtničke komore i ovog Statuta.

Članak 73.

Za tumačenje ovog Statuta ovlašten je Upravni odbor Udruženja.

Članak 74.

Tijela Udruženja započet će s radom u sastavu propisanom na način iz članka 16., 21. i 27. ovog Statuta konstituiranjem Skupštine Udruženja po završetku izbora za izborno razdoblje 2014.-2019..

Članak 75.

Iznimno za izborno razdoblje 2014. - 2019 Skupština Udruženja može donijeti Odluku o raspisivanju i provođenju izbora u roku različitom od roka propisanog člankom 16. ovog Statuta.

Članak 76.

Danom početka primjene ovog Statuta prestaje važiti Statut Udruženja od 21.srpnja 2003. s Izmjenama i dopunama od 31.svibnja 2006.

Članak 77.

Ovaj Statut stupa na snagu danom donošenja, a primjenjuje se od dana kada ga potvrdi Hrvatska obrtnička komora.

Predsjednik Udruženja:

Miroslav Tremski